b'\n_START_ARTICLE_\nLancelot\n_START_PARAGRAPH_\nLancelot, joka tunnetaan my\xc3\xb6s nimill\xc3\xa4 Sir Lancelot tai Lancelot du Lac, on kuvitteellinen henkil\xc3\xb6, joka esiintyy kuningas Arthuriin liittyviss\xc3\xa4 legendoissa. Lancelot on yksi py\xc3\xb6re\xc3\xa4n p\xc3\xb6yd\xc3\xa4n ritareista, ja toisen merkitt\xc3\xa4v\xc3\xa4n ritarin, Galahadin, is\xc3\xa4._NEWLINE_Lancelot kuvataan yleens\xc3\xa4 vahvimpana ja luotetuimpana Arthurin ritareista. H\xc3\xa4n auttaa Arthurin loistaviin voittoihin, mutta on my\xc3\xb6s osittain syyp\xc3\xa4\xc3\xa4 Arthurin tuhoon, sill\xc3\xa4 Lancelotin ja kuningatar Guineveren rakkaussuhde s\xc3\xa4rkee Arthurin hovin yhten\xc3\xa4isyyden. Rakkaus Guinevereen my\xc3\xb6s est\xc3\xa4\xc3\xa4 Lancelotia l\xc3\xb6yt\xc3\xa4m\xc3\xa4st\xc3\xa4 Graalin maljaa._NEWLINE_Lancelot ei tiett\xc3\xa4v\xc3\xa4sti esiinny Py\xc3\xb6re\xc3\xa4n p\xc3\xb6yd\xc3\xa4n tarujen alkuper\xc3\xa4isiss\xc3\xa4 walesilaisissa versioissa, vaan on tullut mukaan tarustoon vasta Ranskassa.'